**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UPII 07-30-2526-2/18**

**Podgorica, 09.08.2018.godine**

Agencija za zaštitu ličnih podataka i slobodan pristup informacijama - Savjet Agencije, rješavajući po žalbi Organizacije KOD br. UP II 07-30-2526-1/18 od 06.06.2018.godine izjavljene protiv akta Fonda penzijskog i invalidskog osiguranja Crne Gore broj 01-1202/4 od 18.05.2018.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12 i 030/17) i člana 126 stav 7 Zakona o upravnom postupku ("Službeni list Crne Gore", br. 056/14 od 24.12.2014, 020/15 od 24.04.2015, 040/16 od 07.08.2016, 037/17 od 14.06.2017) je na sjednici održanoj dana 18.07.2018. godine donio:

**R J E Š E NJ E**

Usvaja se žalba .

Poništava se akt Fonda penzijskog i invalidskog osiguranja Crne Gore broj 01-1202/4 od 18.05.2018.godine.

Predmet se dostavlja prvostepenom organu na ponovni postupak i odlučivanje.

**O b r a z l o ž e nj e**

Prvostepeni organ je donio akt po osnovu podnijetog zahtjeva za slobodan pristup informacijama Organizacije KOD od 09.03.2018.godine, odlučeno na način : „1. Odluku Upravnog odbora Saveza udruženja penzionera Crne Gore br. 127/2 od 22.06.2009. godine? 2. Odluku br. 222/2 od 18.10.2007. godine? 3. Odluku o utvrđivanju iznosa i raspodjeli članarina br. 160/5 donešene 17.06.2005. godine? Dostava traženih podatka nije u domenu nadležnosti Fonda PIO Crne Gore, budući da isti predstavljaju akte koji su doneseni od strane Savez udurženja penzionera Crne Gore, kao stvarno i mjesno nadležnog za postupanje u konkretnom slučaju. 4. Da li je, pored Saveza udruženja penzionera Crne Gore, Fond PIO novčano pomagao i neka druga udruženja odnosno nevladine organizacije penzionera i invalida u Crnoj Gori, ukoliko jeste u kojim iznosima i za koju namjenu? Godišnjim budžetom Fonda PIO opredijeljena su sredstva za finansiranje rada klubova penzionera. Shodno odlukama Upravnog odbora, a na zahtjev udruženja penzionera, Fond PIO je vršio prenos sredstava istim za sljedeće namjene: Udruženje penzionera (opremanje kluba penzionera Proleter 5.000 e; izgradnja Doma zdravlja Beri-Krusi 1.000 e; adaptacija Doma penzionera-Dajbabe 4.000 e i za rad 20 klubova penzionera u Podgorici, Golubovcima i Tuzima 5.000 e); Udruženje penzionera Danilovgrad (adaptacija prostorija udruženja 1.000 e i sanacija krova na objektu koji koristi udurženje 6.000 e); Udruženje penzionera Kolašin (rekonstrukcija objekta urduženja 2.000e); Udruženje penzionera Rožaje ( kupovina i ugradnja sistema za grijanje u prostorijama udurženja 3.000e) ; Udruženje penzionera Petnjica (servisiranje tekućih potreba 2.500e); Udruženje vojnih penzionera (obilježavanje 24-godišnjice rada udruženja 500e); Udruženje penzionera Cetinje (sanacija podkrovlja, stepeništa i prostorija udruženja 3.400e). Navedeni iznosi su dodijeljeni u periodu 2017- 2018. god.“

Protiv ovog akta u zakonskom roku podnosilac zahtjeva je uložio žalbu. U žalbi je navedeno da rješenje pobija zbog povrede pravila upravnog postupka, zbog nepravilno utvrđenog činjeničnog stanja i zbog pogrešne primjene materijalnog prava. U bitnom se navodi da je pobijanim aktom Fonda penzijskog i invalidskog osiguranja Crne Gore odbijen je zahtjev žalitelja za slobodan pristup informacijama i to: Odluci Upravnog odbora Saveza udruženja penzionera Crne Gore br. 127/2 od 22.06.2009. godine, Odluci br. 222/2 od 18.10 2007 godine i Odluci o utvrđivanju iznosa i raspodjeli članarina br 160/5 donešene 17.06.2005 godine. Po zahtjevu Organizacije KOD za slobodnim pristupom informacijama, kojim je 09.03.2018. od Fonda penzijskog i invalidskom osiguranja Crne Gore zatražen odgovor da li se i po kom osnovu od penzionera naplaćuje članarina za Savez udruženja penzionera Crne Gore, od strane davaoca informacije je aktom broj 01-751/2 od 23.03.2018. odgovoreno da je "Na osnovu člana 19 i člana 35 Statuta Saveza udruženja penzionera Crne Gore, Upravni odbor Saveza na sjednici održanoj 22.06.2009 godine donio Odluku br. 127/2 o određivanju iznosa i raspodjeli članarina u Savezu udruženja penzionera CG. Stupanjem na snagu ove odluke, prestala je da važi Odluka o određivanju iznosa i raspodjeli članarina u Savezu udruženja penzionera CG br. 222/2 od 18.10.2007. godine. Članstvo u Savezu udruženja penzionera određeno je Odlukom o utvrđivanju iznosa i raspodjeli članarina br. 160/5 od 17.06.2005. godine, a zasnovano je na dobrovoljnoj osnovi. Na osnovu ove informacije, žalitelj je 04.05.2018.godine podnio nov zahtjev za slobodan pristup informacijama, tražeći pristup navedenim, boldirano označenim informacijama. Aktom broj 01-1202/4 od 18.05.2018. Fond penzijskog i invalidskog osiguranja je odbio da ih dostavi, objašnjavajući kako "Dostava traženih podatka nije u domenu nadležnosti Fonda PIO Crne Gore budući da isti predstavljaju akte koji su donešeni od strane Saveza udurženja penzionera Crne Gore, kao stvarno i mjesno nadležnog za postupanje u konkretnom slučaju". Članom 10 Zakona o slobodnom pristupu informacijama ("Službeni list Crne Gore", br. 044/12 od 09.08.2012, 030/17 od 09.05.2017) je propisano: "Informacija je dokument ili dio dokumenta u pisanoj, štampanoj, video, zvučnoj, elektronskoj ili drugoj formi, uključujući i njihove kopije, bez obzira na sadržinu, izvor (autora), vrijeme sačinjavanja ili sistem klasifikacije. Pristup informacijama obuhvata pravo traženja i primanja informacija, bez obzira na svrhu i podatke koji su u njima sadržani." Dakle, obveznik davanja informacija je po Zakonu dužan da traženim informacijama obezbjedi slobodan pristup bez obzira da li je on donosilac traženih informacija, ukoliko se one nalaze u njegovom posjedu i ako nijesu izuzete od slobodnog pristupa u smislu člana 1 odnosno ograničene za slobodan pristup u smislu člana 14 navedenog Zakona. Pored opisanog nepravilno utvrđenog činjeničnog stanja i pogrešne primjene materijalnog prava, organ vlasti od kojeg je zatražen slobodan pristup informacijama, donio je akt koji nema elemente rješenja propisane Zakonom o upravnom postupku: jasno razdvojenu izreku i obrazloženje, kao ni uputstvo o pravnom sredstvu, što je istovremeno i bitna povreda pravila postupka. Žalilac zahtijeva da Savjet Agencije poništi akt Fonda penzijskog i invladidskog osiguranja Crne Gore broj 01- 1202/4 od 18.05.2018.godine i shodno članu 126 stav 6 Zakona o upravnom postupku ("Službeni list Crne Gore", br. 056/14 od 24.12.2014, 020/15 od 24.04.2015, 040/16 od 30.06.2016, 037/17 od 14.06.2017) odnosno pravu da o ovoj žalbi meritorno odluči shodnom primjenom navedenog Zakona, drugostepenim rješenjem poništi prvostepeno rješenje i sam riješi upravnu stvar.

Nakon razmatranja spisa predmeta i žalbenih navoda Savjet Agencije nalazi da je žalba osnovana.

Član 126 stav 7 Zakona o upravnom postupku je propisano da ako drugostepeni organ nađe da će nedostatke prvostepenog postupka brže i ekonomičnije otkloniti prvostepeni javnopravni organ, on će svojim rješenjem poništiti prvostepeno rješenje i predmet vratiti prvostepenom organu na ponovni postupak. Savjet Agencije je u postupku preispitivanja zakonitosti osporenog akta utvrdio da je prvostepeni organ izvršio povredu pravila postupka i nije pravilno primijenio odredbu člana 30 stav 1 Zakona o slobodnom pristupu informacijama odlučujući umjesto u formi rješenja o podnijetom zahtjevu za slobodan pristup osporenim aktom. Članom 30 stav 1 Zakona o slobodnom pristupu informacijama je propisano da o zahtjevu za pristup informaciji organ vlasti odlučuje rješenjem kojim odobrava pristup traženoj informaciji ili njenom dijelu ili zahtjev odbija. Članom 18 Zakona o upravnom postupku je propisano da o pravu, obavezi ili pravnom interesu stranke u upravnoj stvari javnopravni organ odlučuje rješenjem. Kako je Savjet Agencije je utvrdio da je prvostepeni organ povrijedio odredbu člana 30 stav 1 Zakona o slobodnom pristupu informacijama te je prvostepeni organ dužan u ponovnom postupku u roku od 15 dana od prijema rješenja na osnovu pravilno utvrđenog činjeničnog stanja pravilno primjeniti odrebu člana 30 stav 1 Zakona o slobodnom pristupu informacijama i donijeti odluku u formi rješenja u postupku odlučivanja o predmetnom zahtjevu. Na osnovu člana 126 stav 7 Zakona o upravnom postupku je poništeno prvostepeno rješenje, a predmet se zbog prirode upravne stvari dostavlja na ponovni postupak prvostepenom organu.

Savjet Agencije je cijenio i ostale navode iz žalbe, pa je našao da nijesu od uticaja za drugačije rješavanje u ovoj pravnoj stvari.

Sa iznjetih razloga, shodno članu 38 Zakona o slobodnom pristupu informacijama i člana 126 stav 7 Zakona o upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 20 dana od dana prijema.

**SAVJET AGENCIJE:**

**Predsjednik, Muhamed Gjokaj**