**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UPII 07-30-959-2 /18**

**Podgorica, 27.09.2018. godine**

Agencija za zaštitu ličnih podataka i slobodan pristup informacijama - Savjet Agencije, rješavajući po žalbi Saveza slijepih Crne Gore br. 586 od 12.02.2018. godine izjavljene protiv akta “Vodovod i kanalizacija” d.o.o Cetinje od 25.01.2018. godine, kojeg zastupa Luka Stijepović advokat iz Podgorice na osnovu člana 38 Zakona o slobodnom pristupu informacijama (“Sl.list Crne Gore”, br.44/12 i 030/17) i člana 126 stav 7 Zakona o upravnom postupku ("Službeni list Crne Gore", br. 056/14 od 24.12.2014, 020/15 od 24.04.2015, 040/16 od 30.06.2016, 037/17 od 14.06.2017) je na sjednici održanoj dana 05.09.2018. godine donio:

**R J E Š E NJ E**

Usvaja se žalba .

Poništava se akt “Vodovod i kanalizacija” d.o.o Cetinje od 25.01.2018. godine.

Predmet se dostavlja prvostepenom organu na ponovni postupak i odlučivanje.

**O b r a z l o ž e nj e**

Prvostepeni organ je donio akt po osnovu podnijetog zahtjeva za slobodan pristup informacijama Saveza slijepih Crne Gore br. 18-04 od 15. 01. 2018. godine, u kojem navode da u DOO „Vodovod i kanalizacija-Cetinje", ima 59 zaposlenih te da trenutno nema zaposlenih lica sa invaliditetom. Ukoliko budu imali mogućnosti da zaposle osobe sa invaliditetom, uzimajući u obzir da su uslovljeni dobijanjem saglasnosti od strane njihovog osnivača Prijestonice Cetinje, naknadno će obaviestiti ponosioca zahtjeva.

Protiv ovog akta u zakonskom roku podnosilac zahtjeva je uložio žalbu. U žalbi je navedeno da prvostepeni organ vlasti Opština Plav nije u zakonom propisanom roku od 15 dana (iz člana 31 stav 1 Zakona o slobodnog prisjupu informacijama) donio rješenje po zahtjevu već je, protivno zakonu, nepotpune informacije poslao u formi emaila od dana 25.01.2018. godine. Žalilac predlaže da Agencija za zaštitu ličnih podataka i slobodan pristup informacijama Crne Gore, kao drugostepeni organ, utvrdi da razlozi zbog kojih prvostepeni organ - Vodovod i kanalizacija doo Cetinje nije donio rešenje u zakonom propisanom roku nijesu opravdani i da o zahtjevu Saveza slijepih Crne Gore riješi sam u roku od 45 dana od prijema žalbe, ili rješenjem naloži prvostepenom organu da riješi o predmetnom zahtjevu u roku od 15 dana od dana prijema rješenja, kao i da obaveže prvostepeni organ - Vodovod i kanalizacija doo Cetinje da podnosiocu žalbe naknadi troškove sastava žalbe po Advokatskoj tarifi uz uvećanje za PDV.

U odgovoru na žalbu br. 563 od 12.02.2018. godine se navodi da shodno članu 29. stav 1 tačka 2 i članu 31 Zakona o slobodnom pristupu informacija ("SI.list RCG”, br.44/12), u kojem se navodi da je organ vlasti dužan da o zahtjevu za pristup informaciji donese rješenje i dostavi ga podnosiocu zahtjeva, u roku od 15 dana od dana podnošenja urednog zahtjeva. Naime, kako je Zahtjev za davanja gore navedenih informacija dobio 19.01.2018 godine, a na isti odgovorio putem maila, 25.01.2018 godine. navodi se da je i više nego jasno da je prvostepeni organ u zakonskom roku odgovorio na zahtjev a Savez slijepih Crne Gore imao potpunu informaciju. S obzirom na izloženo, prvostepeni organ predlaže da Agencija za zaštitu ličnih podataka i slobodan pristup informacijama obustavi postupak po Žalbi upućene od strane Saveza slijepih Crne Gore iz razloga što im je omogućen slobodan pristup informacijama.

Nakon razmatranja spisa predmeta, žalbenih navoda i odgovora na žalbu Savjet Agencije nalazi da je žalba osnovana.

Član 126 stav 7 Zakona o upravnom postupku propisuje da ako drugostepeni organ nađe da će nedostatke prvostepenog postupka brže i ekonomičnije otkloniti prvostepeni javnopravni organ, on će svojim rješenjem poništiti prvostepeno rješenje i predmet vratiti prvostepenom organu na ponovni postupak. Savjet Agencije je u postupku preispitivanja zakonitosti osporenog akta utvrdio da je prvostepeni organ izvršio povredu pravila postupka i nije pravilno primijenio odredbu člana 30 stav 1 Zakona o slobodnom pristupu informacijama kad je umjesto u formi rješenja o podnijetom zahtjevu za slobodan pristup informacijama odlučio aktom. Naime, članom 30 stav 1 Zakona o slobodnom pristupu informacijama propisano je da o zahtjevu za pristup informaciji ili ponovnu upotrebu informacija, osim u slučaju iz člana 22 ovog zakona, organ vlasti odlučuje rješenjem, kojim dozvoljava pristup traženoj informaciji, odnosno ponovnu upotrebu informacija ili njenom dijelu ili zahtjev odbija. Članom 18 Zakona o upravnom postupku je propisano da o pravu, obavezi ili pravnom interesu stranke u upravnoj stvari javnopravni organ odlučuje rješenjem. Prvostepeni organ je dužan u ponovnom postupku u roku od 15 dana od prijema rješenja na osnovu pravilno utvrđenog činjeničnog stanja pravilno primjeniti odrebu člana 30 stav 1 Zakona o slobodnom pristupu informacijama i donese odluku u formi rješenja u postupku odlučivanja o predmetnom zahtjevu. Na osnovu člana 126 stav 7 Zakona o upravnom postupku Savjet Agencije poništio akt prvostepenog organa i predmet zbog prirode upravne stvari dostavlja na ponovni postupak prvostepenom organu.

Budući da je poništen akt prvostepenog organa i predmet vraćen na ponovno odlučivanje stoga upravni postupak nije okončan tako da se nijesu stekli uslovi za naknadu troškova postupka shodno članu 94 Zakona o upravnom postupku.

Sa iznjetih razloga, shodno članu 38 Zakona o slobodnom pristupu informacijama i člana 126 stav 7 Zakona o upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 20 dana od dana prijema.

**SAVJET AGENCIJE:**

**Predsjednik, Muhamed Gjokaj**